**E L Ő T E R J E S Z T É S**

**Szombathely Megyei Jogú Város Közgyűlésének 2019. február 28-i ülésére**

**Javaslat a Polgármesteri Hivatalban és a Közterület-felügyeletnél dolgozó köztisztviselők közszolgálati jogviszonyának egyes kérdéseiről szóló 17/2012. (IV.5.) önkormányzati rendelet módosítására**

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 234. § (3) bekezdés a) pontja és (4) bekezdése alapján a helyi önkormányzat képviselő-testülete rendeletben illetménykiegészítést állapíthat meg valamennyi köztisztviselőnek a tárgyévre vonatkozóan. A törvényi szabályozás szerint az illetménykiegészítést csak tárgyévre lehet megállapítani, emiatt a szabályozás megalkotása minden évben szükséges.

A hivatkozott törvényi rendelkezés szabályozza továbbá azt is, hogy megyei jogú város önkormányzatánál valamennyi felsőfokú iskolai végzettségű köztisztviselőnek egységesen a köztisztviselő alapilletményének legfeljebb 40%-a, valamennyi érettségi végzettségű köztisztviselőnek egységesen a köztisztviselő alapilletményének legfeljebb 20%-a állapítható meg. Az illetménykiegészítés mértéke a felső korlátig terjedhet, de valamennyi azonos végzettséggel rendelkező köztisztviselő számára egységesnek kell lennie.

Szombathely Megyei Jogú Város Közgyűlése a Polgármesteri Hivatalban és a Közterület-felügyeletnél dolgozó köztisztviselők közszolgálati jogviszonyának egyes kérdéseiről szóló 17/2012. (IV. 5.) önkormányzati rendelet 4. §-ában döntött a köztisztviselők illetménykiegészítésben való részesüléséről, amelynek mértékét 2018. évre a felsőfokú iskolai végzettségű köztisztviselők esetén az alapilletmény 35%-ában, az érettségi végzettségű köztisztviselők esetén az alapilletmény 20%-ában állapította meg.

Javaslom a Tisztelt Közgyűlésnek, hogy az illetménykiegészítés mértékét a 2018. évi mértékkel megegyezően állapítsa meg a 2019. évre is.

A Kttv. 200. §-ában előírt kötelezettség teljesítéseként sor került a Magyar Köztisztviselők, Közalkalmazottak és Közszolgálati Dolgozók Szakszervezetének (MKKSZ) munkahelyi vezetőjével történt egyeztetésre. A szakszervezet a javaslattal egyetért.

A Kttv. 2017. január 1. napjától hatályos módosítása hatályon kívül helyezte a Kttv. 93. § (2) bekezdésének azon rendelkezését, amely szerint a Közszolgálati Tisztviselők Napja, július 1-je munkaszüneti nap.

A Kttv. 232/A. § (1) bekezdésében foglalt felhatalmazás alapján azonban a helyi önkormányzat képviselő-testülete rendeletben rendelkezhet arról, hogy a képviselő-testület hivatala köztisztviselője számára a Közszolgálati Tisztviselők Napja, július 1-je munkaszüneti nap legyen. A (2) bekezdés értelmében a helyi önkormányzat képviselő-testületének fenti döntése esetén az azzal összefüggésben keletkező többletköltségek fedezetét a helyi önkormányzat saját bevétele biztosítja. Tájékoztatom a Tisztelt Közgyűlést, hogy a fenti döntés többletköltséget nem eredményez.

A fenti felhatalmazás alapján javaslom, hogy a Tisztelt Közgyűlés a Közszolgálati Tisztviselők Napját, július 1-jét nyilvánítsa munkaszüneti napnak.

A jogalkotásról szóló 2010. évi CXXX. törvény 17-18. §-ai értelmében jelen előterjesztés mellékletét képezi a rendeletmódosítás szövegének tervezete mellett az előzetes hatásvizsgálat, valamint a tervezet indokolása.

Kérem a Tisztelt Közgyűlést, hogy a rendeletmódosítást megtárgyalni, és a rendeletet megalkotni szíveskedjen.

**Szombathely, 2019. február 12.**

**/: Dr. Puskás Tivadar :/**